Liverpool (kortspill)

Liverpool rummy, også kalt United er et kortspill som ligner på Rummy eller 500. Det kalles også veldig ofte for "Londonspillet", som visstnok skal være den originale tittelen. Det spilles typisk 7 omganger per spill. I tillegg til to kortstokker trenger man skriveutstyr for å spille Liverpool rummy.

 Generelt 
Man må være minst tre personer for å spille Liverpool rummy, og kan være så mange som seks. To kortstokker (unntatt jokere) brukes for 3 og 4 spillere. Ved flere spillere legges til 1 kortstokk per 2 spillere. Det tar omlag 30–60 sekunder å dele ut kortene, og ett spill varer vanligvis mellom  45 og 90 minutter. 

 Vanskelighetsgrad 
Dersom man opererer med en skala med fire nivåer, vil Liverpool rummy kunne karakteriseres med vanskellighetsgrad 3 – nokså vanskelig.

 Spillets mål  

Målet med spillet er å samle de gitte kombinasjoner av kort og legge disse ned før andre spillere. Den med færrest poeng etter endt spill vinner.

 Regler 

Spillet starter med at hver spiller får utdelt 10 kort, ett og ett. Resten av kortene skal ligge på midten av bordet. Spillerne sorterer kortene de har fått så praktisk mulig i henhold til omgangen. Hver omgang deles av en ny person (følger klokken).

Spilleren til venstre for utdeler starter med å trekke øverste kort fra bunken. Denne må så legge ut et kort fra sine (nå 11) kort. Neste person kan velge om den vil ta inn dette kortet, eller selv trekke fra bunken. Ønsker ikke spilleren kortet som ble lagt ut, kan de andre spillerne "kjøpe" dette kortet. De må da ta det utlagte kortet, pluss et kort fra bunken. Rett til å kjøpe følger klokken. Når kjøpet er fullført trekker spilleren da fra bunken og legger ut et nytt. 

Målet for hver omgang er å samle følgene kombinasjoner av kort i tress (minimum 3 like nummer) eller straight (minimum 4 kort i serie og samme farge). 2♠ brukes som wildcard/joker og kan brukes hvor som helst uavhengig av farge. Ess teller som en og 14. En straight må ha 3 kort på en side av esset for å kunne legges ned (J♥-D♥-K♥-A♥ eller A♥-2♥-3♥-4♥), men kan bygges videre på både opp og ned (f.eks.K♥-A♥-2♥-3♥-4♥).

Omgangene er som gitt:
2 tress
1 tress og 1 straight
2 straight
3 tress
2 tress og 1 straight
2 straight og 1 tress
3 straight

Etterhvert som spillerne samler det omgangen krever kan man legge disse ned på bordet med billedsiden opp når det blir ens tur. Spilleren må da trekke fra bunken, legge ut sine kombinasjoner (f.eks 3♥-4♥-5♥-6♥ og 10♥-J♥-D♥-K♥ i andre omgang), og avslutte med et kort i bordet. Har spilleren flere kort igjen på hånd fortsetter spillet og de andre får sjansen til å legge ned sine kort såfremt de har samlet kort som svarer til omgangen. En må først legge ned selv før en kan legge ekstra kort (som passer i tress eller fortsetter på en straight) på de andre spillerne. I siste runde må en legge ut alle kortene (ett i bordet) for å legge ned.

 Poengberegning 

Når en spiller har lagt ned alle kortene sine i en omgang, teller de andre spillerne poeng for resterende kort på hånden. 

2-9 gir 5 poeng per kort
10-K gir 10 poeng per kort
Ess gir 20 poeng per kort
2♠ (Joker) gir 50 poeng per kort

Resultatene fra hver omgang summeres og vinneren er den som tilslutt har færrest poeng.

 Taktikk 

Liverpool gir mange muligheter for taktisk spill. Å følge med på hva andre spillere tar inn og kjøper vil gi hint om hvilke tress og straight disse "samler" på. En kan da beholde/samle kort som en antar vil passe når spilleren legger ned, eller samle kort som sperrer for andre spillere. Ved å samle på noe annet enn det de andre samler på øker en også ens egne sjanser for å få kortene en trenger.

 Varianter 

Det finnes flere variasjoner på reglene.

Noen spiller med jokere som wildcards i stedet for 2♠.
Noen spiller flere omganger enn 7.
Noen deler flere kort enn 10 ved start av spillet.
Sammensetning av omgangene varierer.
Noen begynner med ett kort i bordet for første spiller.
Noen har ikke krav til 3 kort på en side av ess i straight.
Noen spiller uten krav om flush (dvs samme farge) i straight.
Noen tillater ikke å dele lange straights i to (2-3-4-5 & 6-7-8-9), eller deling av tress i to (3-3-3 & 3-3-3)

Kategori:Kortspill med fransk kortstokk